b'\n_START_ARTICLE_\nVladimirets T-28\n_START_PARAGRAPH_\nVladimirets T-28 on neuvostoliittolainen traktori, jota valmistettiin Vladimiriss\xc3\xa4 noin 150 kilometrin p\xc3\xa4\xc3\xa4ss\xc3\xa4 Moskovasta. Traktoreita valmistettiin Vladimiriss\xc3\xa4 eri versioina noin 250\xc2\xa0000 kappaletta vuosina 1958\xe2\x80\x931970, mink\xc3\xa4 j\xc3\xa4lkeen tuotanto siirtyi Kazakstaniin, jossa viimeinen puuvillamalli valmistettiin tiett\xc3\xa4v\xc3\xa4sti vuonna 1995. Neuvostoliiton markkinoille tarkoitetut traktorit maalattiin vihreiksi ja ulkomaille myydyt traktorit maalattiin tummanpunaisiksi. Vienti\xc3\xa4 ei ollut merkitt\xc3\xa4viss\xc3\xa4 m\xc3\xa4\xc3\xa4rin juuri muualle kuin it\xc3\xa4blokin maihin ja muutamiin muihin maihin. Suomessa traktorimalli tunnettiin nimell\xc3\xa4 Valto 28. Suomeen Oy Konela Ab toi Vladimirets T-28:aa vain 30 kappaletta, sill\xc3\xa4 Vakola asetti sen myyntikieltoon. Brysselin maailmann\xc3\xa4yttelyss\xc3\xa4 traktori sai kultamitalin.'